नींनू दी सोच बल्लैं-बल्लैं कच्ची शिड़का अल्ल गेई, हून उत्थैं कलमुंहैं दा डार नेईं हा, ओ उड्डरी गेदे हे। ओ सोचैं पेई गेआ, कल बी इत्थैं लब्भगंन जां नेईं, भाईआ सनांदा ऐ, ए कलमुंहें बसाखी दे नेड़ै-त्रेड़ै जम्मुआ छोड़ी टुरी जंदे पहाड़ैं, उत्थैं सोहा कट्‌टी परतोंदे सेआलै इनैं थाहरैं। कबूतरैं आंगर कलमुंहे बी इक साल्लै च दौं चार बारी अंडे दिंदे न पर कबूतरैं-घुग्गिऐं आंगर इंदे आल्हड़े बी लुक्कड़िऐं दे मुटठू जन होंदे, तांह-तुआँह लुक्कड़िआँ खलारी जो़ड़ी दिआँ, हेठा दा लग्गन केई पलरां छोड़ी दिआँ।